
PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 12 iunie 2012               

PL-x 185/2012                     


                                                                 AVIZ
asupra proiectului de Lege pentru modificarea alin.(4) al art.21 din Legea nr.571/2003 privind Codul fiscal 
      În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea alin.(4) al art.21 din Legea nr.571/2003 privind Codul fiscal, trimis cu adresa nr. PL x 185 din 29 mai 2012 şi înregistrat cu nr. 31/409 din 31 mai 2012.
       Conform dispoziţiilor art.75 alin.(1) din Constituţia României, republicată şi ale art. 92 alin. (9) pct.1 din Regulamentul Camerei Deputaţilor, republicat, Camera Deputaţilor este Cameră decizională.
       Senatul, în calitate de primă Cameră sesizată, a adoptat proiectul de lege, ca urmare a depasirii termenului de adoptare, potrivit art.75 alin.(2) teza a III-a din Constitutia României republicată.
       Potrivit prevederilor art. 61 din Regulamentul Camerei Deputaţilor, republicat, Comisia a dezbătut proiectul de lege în şedinţa din 12 iunie 2012.
       Proiectul de lege are ca obiect de reglementare modificarea alin.(4) al art.21 din Legea nr.571/2003 privind Codul fiscal, în sensul majorarii procentului limitei de deductibilitate a cheltuielilor, de la 3 la mie, la 5 la mie din cifra de afaceri. 
      Membrii Comisiei au examinat proiectul de lege supus avizării, expunerea de motive, punctul de vedere al Guvernului, tranmis cu adresa nr. 265 din 22 februarie 2012, prin care nu susţine adoptarea acestei iniţiative legislative şi avizul favorabil al Consiliului Legislativ nr.1319 din 13 decembrie 2011.
      În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege, întrucât, în conformitate cu art. 111 alin. (1), teza a doua din Constituţia României, republicată, având în vedere procentul de 2% care se doreşte a fi adăugat pentru scăderea din impozitul pe profit datorat şi aferent cifrei de afaceri, era obligatorie solicitarea unei informări din partea Guvernului. De asemenea, întrucât măsura propusă are implicaţii asupra bugetului de stat, potrivit art.15 alin. (1) din Legea nr. 500/2002 privind finanţele publice, cu modificările și completările ulterioare, aceasta trebuie să prevadă sursele de acoperire a micşorării veniturilor.
      În raport de obiectul şi conţinutul reglementării, proiectul de lege face parte din categoria legilor ordinare. 

        VICEPREŞEDINTE,                                                 SECRETAR,

         Florin IORDACHE                                      Gabriel ANDRONACHE
Consilier, Ciprian Bucur

